ઉત્તરાખંડના રુદ્રપ્રયાગ જિલ્લાના કલેક્ટર હમણાં ચર્ચામાં છે. જિલ્લાધીશ મંગેશ ઘિલ્ડિયાલને શહેરના સૌથી દૂષિત નાળાની સફાઈ કરતા જોઈ લોકો પણ આશ્ચર્યચક્તિ થઈ ગયા હતા. જોકે, સાફસફાઈ માટે સરકારી કર્મચારીઓ પણ કામે લાગ્યા હતા, પરંતુ ખુદ કલેક્ટર ગંદકી દૂર કરવા મેદાનમાં ઊતર્યા હતા તે બાબત લોકો માટે આશ્ચર્યજનક હતી. કલેક્ટરને સફાઈ કરતાં જોઈને સ્થાનિક યુવાઓ પણ તેમની મદદમાં આવ્યા હતા. ગંદકી ફેલાવતા લોકોને ઓળખી કાઢવા કલેક્ટરે નદી અને નાળાઓના કિનારે સીસીટીવી કેમેરા લગાવવાનો પણ તંત્રને આદેશ કર્યાે હતો. રુદ્રપ્રયાગ પાસેથી વહેતા આ નાળામાં કચરાના ઢગ ખડકાતા કલેક્ટર ખુદ સરકારી કર્મચારીઓના કાફલા સાથે પહોંચ્યા હતા અને સફાઈ અભિયાન ચલાવ્યું હતું. કલેક્ટરને સફાઈ કરતા જોઈ અન્ય સરકારી અધિકારીઓ પણ આ કામમાં જોતરાઈ ગયા હતા. અહીંના સ્થાનિક રહીશો પણ તેમની મદદમાં પહોંચ્યા હતા. તેમણે કલેક્ટરના આ કાર્યને બિરદાવ્યું પણ હતું. દેશના મોટા ભાગનાં શહેરોમાં નદી-નાળાંમાં ફેલાવાઈ રહેલી ગંદકી હવે આમ વાત બની ચૂકી છે. આ નદીઓના પાણી નળ વાટે ઘર-ઘર સુધી પહોંચતાં હોય છે અને તેનાથી બીમારીઓ ફેલાતી હોય છે. આવા દૂષિત પાણીમાં જંતુનાશકો ભળેલા હોય છે. જેના કારણે આપણી નર્વસ સિસ્ટમને હાનિ પહોંચતી હોય છે. આવા સમયે રુદ્રપ્રયાગના કલેક્ટરે કરેલી કામગીરી આવકારદાયક છે.